Virallinen lehti nro C 375 , 28/12/2000 s. 0058 - 0064



Neuvoston 8 päivänä joulukuuta 2000 vahvistama yhteinen kanta (EY) N:o 55/2000 Euroopan parlamentin ja neuvoston asetuksen (EY) N:o .../2000 antamiseksi Sveitsin alueella liikkuville raskaille tavarankuljetusajoneuvoille myönnettävien lupien jakamisesta (2000/C 375/05) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 71 artiklan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), ovat kuulleet alueiden komiteaa, noudattavat perustamissopimuksen 251 artiklassa tarkoitettua menettelyä(3), sekä katsovat seuraavaa: (1) Sveitsin liittoneuvosto päätti 1 päivänä marraskuuta 2000 sallia 1 päivästä tammikuuta 2001 alueellaan enintään 34 tonnin painoiset raskaat kuljetukset ja avata kyseisestä päivästä alkaen kiintiöitä painoltaan yli 34 tonnin mutta enintään 40 tonnin ajoneuvoille sekä ajoneuvoille, joita kuljetetaan tyhjinä tai kevyillä kuormilla kuormattuina. Tämä päätös liittyy painon mukaan määräytyvien maksujen järjestelmän eli RPLP-järjestelmän käyttöönottoon Sveitsin liikenneverkossa. (2) Tämä päätös on Sveitsin liittovaltion itsenäinen toimenpide eikä sitä sen vuoksi voi pitää tavaroiden ja matkustajien kuljettamisesta rautateillä ja maanteillä tehdyn, 21 päivänä kesäkuuta 1999 allekirjoitetun Euroopan yhteisön ja Sveitsin liittovaltion välisen sopimuksen väliaikaisena soveltamisena. Jotta yhteisö voisi tehdä tämän sopimuksen, edellytetään seitsemän, Sveitsin liittovaltion samana päivänä allekirjoittaman sopimuksen voimaantuloa samanaikaisesti. (3) On tarpeen vahvistaa pysyvästi yhteisön käyttöön 1 päivästä tammikuuta 2001 asetettavien lupien jakamista ja hallintaa koskevat säännöt. (4) Käytännön ja organisatorisista syistä komissiolle olisi annettava tehtäväksi jakaa kyseiset luvat jäsenvaltioiden käyttöön. (5) Tämän mahdollistamiseksi olisi säädettävä jakamismenetelmästä. Tämän jälkeen jäsenvaltioiden olisi jaettava niiden käyttöön saatetut luvat kuljetusyrityksille puolueettomien perusteiden mukaisesti. (6) Lupien käyttämiseksi mahdollisimman tehokkaasti jakamatta jääneet luvat olisi palautettava komissiolle niiden jakamiseksi uudelleen. (7) Luvat olisi jaettava sellaisten perusteiden mukaisesti, joissa otetaan täysimääräisesti huomioon Alpit ylittävät nykyiset tavaraliikennevirrat ja liikenteen todelliset tarpeet. (8) Lupien jakoa saatetaan joutua muuttamaan todellisten liikennevirtojen perusteella ottamalla samalla huomioon liitteessä III esitetyn menetelmän asianomaiset tekijät. Komissiolla olisi oltava apunaan komitea tehdessään näitä muutoksia. (9) Tämän säädöksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(4) mukaisesti, OVAT ANTANEET TÄMÄN ASETUKSEN: 1 artikla Tässä asetuksessa säädetään järjestelystä Sveitsin yhteisölle myöntämien lupien jakamiseksi, joiden nojalla Sveitsi sallii 1 päivästä tammikuuta 2000 alueellaan enintään 34 tonnin painoiset raskaat kuljetukset ja avaa kyseisestä päivästä alkaen kiintiöitä painoltaan kuormattuina yli 34 tonnin mutta enintään 40 tonnin ajoneuvoille sekä ajoneuvoille, joita kuljetetaan tyhjinä tai kevyillä kuormilla kuormattuina, sekä ottaa käyttöön painon mukaan määräytyvien maksujen järjestelmän eli RPLP-järjestelmän Sveitsin liikenneverkossa. 2 artikla Tässä asetuksessa: 1) 'raskaiden ajoneuvojen' luvalla tarkoitetaan lupaa, jonka perusteella painoltaan kuormattuina yli 34 tonnin mutta enintään 40 tonnin hyötyajoneuvot voivat liikkua Sveitsin alueella, 2) 'tyhjien ajoneuvojen' luvalla tarkoitetaan lupaa, jonka perusteella tyhjät tai kevyitä kuormia kuljettavat hyötyajoneuvot voivat liikkua Sveitsin alueella. 3 artikla 1. Komissio jakaa luvat jäsenvaltioille 2, 3 ja 4 kohdan mukaisesti. 2. 'Raskaiden ajoneuvojen' luvat jaetaan liitteen I mukaisesti. 3. 'Tyhjien ajoneuvojen' luvat jaetaan liitteen II mukaisesti. 4. Luvat on jaettava joka vuosi ennen edellisen vuoden elokuun 15 päivää. 4 artikla Jäsenvaltioiden on jaettava luvat niiden alueelle sijoittautuneiden yritysten kesken puolueettomien perusteiden mukaisesti ja ketään syrjimättä. 5 artikla Jäsenvaltioiden on palautettava kyseisen vuoden osalta yrityksille jakamatta jääneet luvat komissiolle ennen syyskuun 15 päivää. Komissio jakaa nämä luvat 7 artiklassa säädetyn menettelyn mukaisesti yhdelle tai useammalle jäsenvaltiolle, jotta kyseiset luvat saataisiin käyttöön parhaalla mahdollisella tavalla. 6 artikla Laatiessaan ehdotustaan mukautuksiksi komissio käyttää perusteena vuoden 2001 todellisia liikennevirtoja ja huolehtii samalla siitä, että kahdenvälistä liikennettä ja kauttakulkuliikennettä koskevat arviointiperusteet otetaan samalla tavalla huomioon. Jos uusien laskelmien tuloksena jollekin jäsenvaltiolle jaettujen lupien määrä eroaa merkittävästi liitteissä I ja II vahvistetuista määristä, liitteisiin I ja II tarvittavat mukautukset on vahvistettava 7 artiklassa säädetyn menettelyn mukaisesti. 7 artikla 1. Komissiota avustaa komitea. 2. Jos tähän artiklaan viitataan, sovelletaan päätöksen 1999/468/EY 5 ja 7 artiklassa säädettyä menettelyä ottaen huomioon mainitun päätöksen 8 artiklan säännökset. Päätöksen 1999/468/EY 5 artiklan 6 kohdassa tarkoitettu määräaika vahvistetaan kolmeksi kuukaudeksi. 3. Komitea vahvistaa työjärjestyksensä. 8 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty ... Euroopan parlamentin puolesta Puhemies Neuvoston puolesta Puheenjohtaja (1) EYVL C 114, 27.4.1999, s. 4 ja EYVL C 248 E, 29.8.2000, s. 108. (2) EYVL C 329, 17.11.1999, s. 1. (3) Euroopan parlamentin lausunto, annettu 15. joulukuuta 1999 (EYVL C 296, 18.10.2000, s. 108), neuvoston yhteinen kanta, vahvistettu 8. joulukuuta 2000 ja Euroopan parlamentin päätös, tehty ... (ei vielä julkaistu virallisessa lehdessä). (4) EYVL L 184, 17.7.1999, s. 23. LIITE I 'RASKAIDEN AJONEUVOJEN' LUPIEN JAKAMISTA KOSKEVA TAULUKKO >TAULUKON PAIKKA> Vuosiksi 2001 ja 2002 jaettavien lupien kokonaismäärä on 300000 ja vuosien 2003 ja 2004 osalta 400000. LIITE II 'TYHJIEN AJONEUVOJEN' LUPIEN JAKAMISTA KOSKEVA TAULUKKO Komissio jakaa 'tyhjien ajoneuvojen' luvat jäsenvaltioille seuraavasti: Vuosittain käytettävissä olevat tyhjien ajoneuvojen luvat >TAULUKON PAIKKA> LIITE III LUPIEN JAKAMISEN LASKENTAMENETELMÄ Asetuksen liitteissä I ja II vahvistetut luvat perustuvat seuraaviin menetelmiin: 'Raskaiden ajoneuvojen' luvat Kunkin jäsenvaltion käyttöön saatetaan aluksi 1500 lupaa. Jäljelle jäävät luvat jaetaan tasapuolisesti kahdenvälistä ja kauttakulkuliikennettä koskevien perusteiden mukaisesti. Tiettyjen jäsenvaltioiden maantieteellisen erityistilanteen huomioonottamiseksi tätä tulosta mukautetaan jonkin verran. Kahdenvälinen liikenne Luvat saatetaan jäsenvaltioiden käyttöön sen perusteella, mikä on jäsenvaltion osuus kahdenvälisistä tiekuljetuksista Sveitsistä ja Sveitsiin. Kauttakulkuliikenne Luvat jaetaan jäsenvaltioille sen perusteella, mikä on jäsenvaltioissa rekisteröityjen raskaiden ajoneuvojen osuus pohjoisesta etelään ja etelästä pohjoiseen suuntautuvassa Alpit ylittävässä tieliikenteessä kiertoteiden käytöstä Sveitsissä nykyisin sovellettavien painorajoitusten takia kokonaisuudessaan kertyneistä lisäkilometrimääristä. Kiertoteiden käytöstä kertynyt lisäkilometrimäärä lasketaan Alpit ylittävien matkojen tosiasiallisen pituuden ja Sveitsin kautta kulkevan lyhimmän matkan pituuden välisenä erotuksena. Sveitsin kautta tehtyjen matkojen kilometrimääriä korjataan 60 kilometrin lisäyksellä rajamuodollisuuksien ja tieliikenneolosuhteiden huomioon ottamiseksi. Niille jäsenvaltioille, joille tulisi edellä esitetyn menetelmän perusteella vähemmän kuin 200 lupaa, annetaan 200 lupaa. 'Tyhjien ajoneuvojen' luvat 'Tyhjien ajoneuvojen' luvat saatetaan jäsenvaltioiden käyttöön sen perusteella, mikä on jäsenvaltioissa rekisteröityjen ajoneuvojen osuus Sveitsin kauttakulkuliikenteessä niistä ajoneuvoista, joiden paino kuormattuna on 7,5-28 tonnia. NEUVOSTON PERUSTELUT I JOHDANTO Komissio toimitti neuvostolle 26. helmikuuta 1999 ehdotuksen asetukseksi Sveitsin alueella liikkuville raskaille tavarankuljetusajoneuvoille myönnettävien lupien jakamisesta(1). Kyseisen ehdotuksen tavoitteena on jakaa jäsenvaltioiden kesken luvat, jotka Sveitsi on myöntänyt yhteisölle tavaroiden kuljettamista rautateillä ja maanteillä koskevan Sveitsin liittovaltion ja Euroopan yhteisön välisen sopimuksen mukaisesti. Talous- ja sosiaalikomitea antoi lausuntonsa 22. syyskuuta 1999(2). Euroopan parlamentti antoi lausuntonsa ensimmäisessä käsittelyssä yhteispäätösmenettelyn mukaisesti 15. joulukuuta 1999(3). Komissio antoi muutetun ehdotuksen 2. maaliskuuta 2000(4). Neuvosto vahvisti yhteisen kantansa 8 päivänä joulukuuta 2000 perustamissopimuksen 251 artiklan mukaisesti. II YHTEISEN KANNAN ERITTELY Komission esitettyä muutetun ehdotuksensa maaliskuussa 2000 neuvosto on jatkanut sen käsittelyä pyrkien ottamaan täysin huomioon Euroopan parlamentin ensimmäisen käsittelyn tulokset, mukaan lukien sen ehdottamat tarkistukset, jotka myös komissio otti huomioon muutetussa ehdotuksessaan. Tästä huolimatta neuvosto on yhteistä kantaa laatiessaan joutunut ottamaan huomioon tietyt tällä välillä ilmenneet seikat ja tapahtumat. Komission alkuperäisen ehdotuksen tavoitteena oli panna täytäntöön eräs Euroopan yhteisöjen ja Sveitsin liittovaltion välinen sopimus, joka koskee tavaroiden kuljettamista rautateillä ja maanteillä. Koska yhtä kaikkiaan seitsemästä Sveitsin kanssa allekirjoitetusta sopimuksesta koskevat ratifiointimenettelyt ovat kuitenkin tietyissä jäsenvaltioissa edelleen kesken, kyseiset sopimukset ja näin ollen myös tavaroiden kuljettamista rautateillä ja maanteillä koskeva tieliikennesopimus eivät ole vielä tulleet voimaan eikä niiden odotetakaan tulevan voimaan vielä muutamaan kuukauteen. Tässä yhteydessä muistutetaan, että näistä seitsemästä sopimuksesta Sveitsin kanssa on neuvoteltu kokonaisuutena ja että tarkoitus on, että ne tehdään ja tulevat voimaan samana päivänä. Tämä kokonaisuutta koskeva periaate vahvistetaan tieliikennesopimuksen 58 artiklassa. Tällä välin, tarkkaan ottaen 1. marraskuuta 2000 Sveitsin liittoneuvosto päätti sallia enintään 34 tonnin painoisten raskaiden tavarankuljetusajoneuvojen liikennöinnin Sveitsin alueella 1. tammikuuta 2001 alkaen ja avata samasta päivästä alkaen kiintiöt 34-40 tonnin painoisille ajoneuvoille sekä tyhjinä tai kevyessä lastissa liikkuville ajoneuvoille. Tämä Sveitsin viranomaisten päätös liittyy raskaiden tavarankuljetusajoneuvojen käyttömaksujen käyttöönottoon Sveitsin tieverkossa. Tämän viimeisimmän tapahtuman seurauksena on erittäin tärkeää antaa kyseinen asetus pikaisesti, jottei yhteisön taloudellisilta toimijoilta vietäisi kyseisestä Sveitsin päätöksestä johtuvia etuja. Ottaen kuitenkin huomioon mainittujen seitsemän sopimuksen kokonaisvaltaisen luonteen neuvosto toivoo, ettei kyseistä päätöstä katsottaisi tieliikennesopimuksen soveltamiseksi ennakolta. Kyseisen asetuksen tiiviydellä otetaan huomioon tämä huolenaihe. Näin ollen neuvosto teki Euroopan parlamentin ensimmäisen käsittelyn tuloksiin nähden tekstiin tiettyjä muutoksia, jotka liittyvät erityisesti kyseisen asetuksen ja tieliikennesopimuksen erottamiseen toisistaan. Lisäksi se otti jakamisperusteita määrittäessään huomioon viimeisimmät tilastotiedot noudattaen komission ehdotuksen menetelmiä ja mukauttaen niitä hieman ottaakseen huomioon tiettyjen jäsenvaltioiden maantieteellisen erityistilanteen. Neuvosto katsoi tarpeelliseksi lisätä tarkistuslausekkeen, jota sovelletaan vuoden päästä todellisten liikennemäärien pohjalta. Neuvosto otti myös huomioon parlamentin ehdottaman päivämäärän, joka liittyy käyttämättömien lupien uudelleen jakamiseen. III TARKISTUKSET Neuvosto hyväksyi kaikki parlamentin ehdottamat tarkistukset. Näin ollen ja ottaen huomioon menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (EYVL L 184, 17.7.1999, s. 23), 7 artiklassa ja erityisesti sen 3 kohdassa säädetyt Euroopan parlamentin oikeudet se käytti Euroopan parlamentin kanssa Sokrates-ohjelman hyväksymisestä lähtien sovittua sanamuotoa (vrt. asetusehdotuksen 7 artikla). Neuvosto muutti komission ehdotusta ottaen erityisesti huomioon kyseisen asetuksen ja Sveitsin kanssa allekirjoitetun tieliikennesopimuksen erottamisen toisistaan. Tässä tarkoituksessa se lisäsi johdanto-osaan uuden 1 ja 2 kappaleen ja muutti kyseistä erottamista edelleen silmällä pitäen 1, 2 ja 8 artiklaa. Lopuksi neuvosto sääti asetusehdotuksen 6 artiklassa vuoden päästä sovellettavasta tarkistusmenettelystä. (1) EYVL C 114, 27.4.1999, s. 4. (2) EYVL C 329, 17.11.1999, s. 1. (3) EYVL C 296, 18.10.2000, s. 108. (4) EYVL C 248 E, 29.8.2000, s. 108.